Končno poročilo o moji Erasmus izmenjavi v Latviji

Na izmenjavi sem bila v Latviji, in sicer v prestolnici Riga. Za izmenjavo v tem mestu sem se odločila, saj še nikoli nisem bila v tem delu Evrope, hkrati pa to mesto oziroma fakulteta še ni bila raziskana in je pomenila nov izziv. Seveda pa je bil eden od dejavnikov tudi nizek življenjski standard, kar je verjetno za večino študentov pomembno. S samo izmenjavo sem več kot zadovoljna in bi jo z veseljem ponovila. Riga je čudovito majhno mesto, kjer se najde nekaj za vsakogar in kjer ti je težko dolgčas. Vreden ogleda je definitivno celotni stari del mesta, kjer se lahko ure in ure sprehajaš, občuduješ stare stavbe in pa piješ kavo na enem izmed trgov. Poleg stavb pa ponuja tudi veliko narave, od zelo lepo urejenih parkov pa do jezer, veliko rek in lepih plaž ob Baltskem morju, kjer se vam bo ob toplih poletnih dnevih zagotovo uspelo ohladiti.

Študirala sem na fakulteti RSU - Rīga Stradiņš University. Ustanova je relativno velika, ima veliko smeri in pa veliko tujih študentov, vendar so skoraj vsi študenti splošne in zobne medicine, le nekaj malega je študentov socialnega dela in drugih družboslovnih ved, tako da smo v letošnjem Erasmus programu bile le štiri študentke, vendar so tako lahko bila predavanja bolj osebna, poglobljena in sproščena. Vsa predavanja in izpite smo imeli v angleščini. Profesorji so se mi zdeli usposobljeni za poučevanje socialnodelavskih predmetov, včasih jim težave povzroča le jezik, vendar ni bilo večjih težav. Izpostavila bi prof. Izle Trapenciere, saj se je resnično trudila, da smo bili Erasmus študenti o vsem obveščeni, imela je predavanja, hkrati pa sodelovala še kot prevajalka pri predmetu, pri katerem profesorica ni želela predavati v angleščini. Drugače pa sem se pri vseh počutila dobro in vsi so bili pripravljeni priskočiti na kakršnokoli pomoč.

Čeprav je standard življenja v Latviji zelo nizek, se je treba zavedati, da je Riga glavno mesto in so cene nekoliko višje kot manj turistična mesta v isti državi. Cene v trgovinah so bolj ali manj takšne kot v Sloveniji, cene hrane in pijače zunaj pa so primerljive z našim glavnim mestom, torej z Ljubljano. Sama sem bivala v stanovanju, ki sem ga našla prek Erasmus Facebook skupin, zanj pa sem v zimskem času odštela okrog 190 evrov, v poletnem pa 160. Stanovanje je bilo srednje velikosti in določene stvari malo slabše ohranjene, v njem pa smo živele tri študentke. Od starega mesta oziroma glavnega dogajanja je bilo oddaljeno približno 25 minut hoje. Če želiš imeti večje ugodje in bližino starega mesta, pa lahko zanj odšteješ tudi precej več. Javni prevozi niso dragi, za študente pa so ugodnosti še večje, prav tako za plačilo taksija ne boste odšteli veliko, sploh če ga pokličete vnaprej.

Na splošno se mi zdi, da so Latvijci bolj zaprti in ne toliko pripravljeni sodelovati in komunicirati s tujimi študenti, pa še vseeno se jih je našlo nekaj, ki so bili popolno nasprotje temu. Če imaš sam željo, potem boš našel družbo med domačini. S tujimi študenti pa so možnosti za druženje zelo široke, saj so po večini vsi zelo odprti, komunikativni in pripravljeni na sodelovanje.

Študentom, ki se bodo odpravili na izmenjavo v Rigo, priporočam, da se pripravijo na nizke temperature in kratke dneve pozimi, vendar prijetno tople in izredno dolge dneve v poletnem času. Glede študija naj jih ne skrbi, saj so navodila in obveznosti jasne, zato z opravljanjem izpitov ni težav. Skrbeti jim tudi ni treba glede nočnega življenja in raznoraznih aktivnosti, ki jih mesto ponuja.

Pripravljeni bodite, da v Latviji živi veliko ljudi, ki izhajajo iz Rusije in ki so prav tako kot Latvijci bolj zaprti, hladni ljudje in na prvi vtis neolikani. Ne bodite presenečeni, če boste v trgovini povprašali prodajalke za pomoč, one pa bodo zbežale stran. Zdi se mi, da je največja ovira jezik, hkrati pa se mi zdi, da se nekoliko bojijo tujcev. Ne glede na to obstaja velika verjetnost, da srečate nekaj takšnih domačinov, ki vam bodo za vedno ostali v spominu, hkrati pa je v mestu toliko mednarodnih študentov, da ni skrbi, da si ne bi našli super družbe.

Omenila bi še, da je za tiste, ki radi potujete, Riga dobro izhodiščno mesto. Sama Latvija ponuja ogromno lepih krajev, hkrati sta blizu še drugi dve baltski državi, zelo dostopne pa so tudi skandinavske države, kjer se ne sme pozabiti, da je standard življenja precej višji. V Litvo in Estonijo lahko potujete z avtobusom, za katere so cene zelo nizke, prevoz pa relativno udoben in hiter. Do nekaterih skandinavskih držav pa imate trajekte, avtobuse in nizkocenovne lete. Dobro možnost imate tudi za obisk sosednje Rusije, le ne pozabite na to, da pravočasno zaprosite za vizum, brez katerega je vstop v državo nemogoč.

Za več informacij ali nasvetov mi lahko pišete na moj e-mail tina.hacin@gmail.com ali pa me dodate na Facebook kot Tina Hacin.

Tina Hacin